32006D0463
L 183/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 юни 2006 година
за изменение на приложение II към Решение 79/542/ЕИО на Съвета по отношение на вноса на прясно месо от Ботсуана
(нотифицирано под номер С (2006) 2880)
(текст от значение за ЕИП)
(2006/463/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специалночлен 8, точки 1 и 4 от нея,
като има предвид, че:
(1)
Част I от приложение II към Решение 79/542/ЕИО на Съвета от 21 декември 1976 г. съдържа списък с трети страни или части от трети страни и установява ветеринарно-санитарни условия за сертифициране на здравето на животните и общественото здраве за внос на територията на общността на някои живи животни и прясно месо от тях (2) установява списък с трети страни и части от трети страни, от които държавите-членки са получили разрешение да внасят прясно месо от животни, както е определено в посоченото решение.
(2)
Съгласно посоченото решение части от територията на Ботсуана са получили разрешение за износ към Общността на обезкостено и зряло месо от домашни животни от рода на едрия рогат добитък, овце, кози и диви или отгледани във ферма животни, които не са домашни и които не са свине и еднокопитни животни.
(3)
Въпреки това ветеринарните органи в Ботсуана докладваха в Комисията за избухване на болестта шап в Ботсуана в границите на територията BW-1. Първите клинични симптоми на това заболяване бяха открити от ветеринарните органи на 20 април 2006 г. и те предприеха незабавни и подходящи мерки за контрол в заразената зона, включително ограничаване движението на съмнителните животни и продуктите от тях в рамките и извън зоната, и затвориха две предприятия за износ, притежаващи разрешително за износ към Общността.
(4)
С цел отчитане на мерките, представени от Ботсуана, списъкът с всички упълномощени трети страни и части от тях, описани в част I от приложение II към Решение 79/542/ЕИО, следва да бъде изменен. Съответно вносът от Ботсуана към Общността на пратки обезкостено и зряло месо от домашни животни и заклан отглеждан във ферми дивеч или дивеч, уловен преди 20 април 2006 г., с произход от територията BW-1 следва да бъде означен като разрешен. Въпреки това всички пратки от такова месо от животните, заклани или уловени на или след тази дата, с произход от упоменатата територия следва да бъдат означени като неразрешени.
(5)
Част I от приложение II към Решение 79/542/ЕИО следва съответно да бъде изменена.
(6)
Настоящото решение следва да бъде преразгледано в светлината на информацията, получена от Ботсуана.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Част I от приложение II към Решение 79/542/ЕИО се заменя с текста в приложението към настоящото решение.
Член 2
Настоящото решение се прилага от третия ден след публикуването му в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 27 юни 2006 година.